Direktiva Komisije 2003/81/ES

z dne 5. septembra 2003

o spremembi Direktive Sveta 91/414/EGS za uvrstitev molinata, tirama in zirama na seznam aktivnih snovi

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2003/79/ES [2] in zlasti člena 6(1) Direktive,

ob upoštevanju naslednjega:

(1) Uredba Komisije (EGS) št. 3600/92 z dne 11. decembra 1992 o podrobnih pravilih za izvajanje prve faze delovnega programa iz člena 8(2) Direktive Sveta 91/414/EGS o dajanju fitofarmacevtskih sredstev v promet [3], kakor je bila nazadnje spremenjena z Uredbo (ES) št. 2266/2000 [4], določa seznam aktivnih snovi, ki jih je treba oceniti zaradi njihove morebitne uvrstitve v Prilogo I Direktive 91/414/EGS. Ta seznam vključuje molinat, tiram in ziram.

(2) Vplivi navedenih aktivnih snovi na zdravje ljudi in na okolje so bili ocenjeni v skladu z določbami iz Uredbe (EGS) št. 3600/92 za uporabe, ki jih predlagajo vlagatelji. Z Uredbo Komisije (ES) št. 933/94 z dne 27. aprila 1994, ki določa aktivne snovi v fitofarmacevtskih sredstvih in države članice poročevalke za izvajanje Uredbe Komisije (EGS) št. 3600/92 [5], kakor je bila nazadnje spremenjena z Uredbo (ES) št. 2230/95 [6], so bile določene naslednje države članice poročevalke, ki so Komisiji predložile ustrezna poročila o oceni in priporočila v skladu s členom 7(1)(c) Uredbe (EGS) št. 3600/92. Za molinat je bila država članica poročevalka Portugalska, ki je predložila vse ustrezne informacije 30. novembra 1998. Za tiram je bila država članica poročevalka Belgija, ki je predložila ustrezne informacije 15. januarja 1998. Za ziram je bila država članica poročevalka Belgija, ki je predložila ustrezne informacije 9. junija 1998.

(3) Navedena poročila o ocenah so države članice in Komisija pregledale v Stalnem odboru za prehransko verigo in zdravstveno varstvo živali.

(4) Pregledi vseh aktivnih snovi so bili končani 4. aprila 2003 v obliki poročila Komisije o pregledu za molinat, thiram in ziram.

(5) Med pregledom molinata, tirama in zirama niso našli nobenih odprtih vprašanj ali vzrokov za zaskrbljenost, ki bi zahtevali posvetovanje z Znanstvenim odborom za rastline.

(6) Različna izvedena preučevanja so pokazala, da lahko pričakujemo, da fitofarmacevtska sredstva z molinatom, tiramom ali ziramom na splošno izpolnjujejo zahteve iz člena 5(1)(a) in (b) Direktive 91/414/EGS zlasti v zvezi z uporabami, ki so bile preučene in podrobno opisane v poročilu Komisije o pregledu. Zato je primerno uvrstiti te aktivne snovi v Prilogo I, da se v vseh državah članicah zagotovi registracija fitofarmacevtskih sredstev, ki vsebujejo zadevne aktivne snovi, v skladu z določbami navedene direktive.

(7) Pred vključitvijo aktivne snovi v Prilogo I je treba zagotoviti nekaj časa, ki bo državam članicam in zainteresiranim stranem omogočil, da se pripravijo na izpolnjevanje novih zahtev, ki jih bo prinesla vključitev.

(8) Po vključitvi je treba državam članicam omogočiti določeno obdobje za izvajanje določb Direktive 91/414/EGS v zvezi s fitofarmacevtskimi sredstvi, ki vsebujejo molinat, tiram ali ziram in zlasti za pregled registracij, izdanih v skladu z določbami Direktive 91/414/EGS, da zagotovijo, da so izpolnjeni pogoji v zvezi z navedenimi aktivnimi snovmi iz Priloge I k Direktivi 91/414/EGS. Za predložitev in ocenjevanje celotne dokumentacije vsakega fitofarmacevtskega sredstva v skladu z enotnimi načeli iz Direktive 91/414/EGS je treba predvideti daljše obdobje.

(9) Zato je primerno v skladu s tem spremeniti Direktivo 91/414/EGS.

(10) Ukrepi, predvideni v tej direktivi, so v skladu z mnenjem Stalnega odbora za prehransko verigo in zdravstveno varstvo živali –

SPREJELA NASLEDNJO DIREKTIVO:

Člen 1

Priloga I k Direktivi 91/414/EGS se spremeni, kakor je navedeno v Prilogi k tej direktivi.

Člen 2

Države članice sprejmejo in objavijo zakone in druge predpise, potrebne za uskladitev s to direktivo, najpozneje do 31. januarja 2005. O tem takoj obvestijo Komisijo.

Predpise začnejo uporabljati od 1. februarja 2005.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 3

1. Države članice pregledajo registracijo za vsako fitofarmacevtsko sredstvo, ki vsebuje molinat, thiram ali ziram, da zagotovijo izpolnjevanje pogojev v zvezi s temi aktivnimi snovmi iz Priloge I k Direktivi 91/414/EGS. Kjer je potrebno in najkasneje do 31. januarja 2005, spremenijo ali prekličejo registracijo.

2. Države članice za vsako registrirano fitofarmacevtsko sredstvo, ki vsebuje molinat, tiram ali ziram kot edino aktivno snov ali kot eno od več aktivnih snovi, ki so vse na seznamu v Prilogi I k Direktivi 91/414/EGS najkasneje do 31. julija 2004 ponovno ocenijo sredstvo v skladu z enotnimi načeli iz Priloge VI k Direktivi 91/414/EGS na osnovi dokumentacije, ki je skladna z zahtevami iz Priloge III k navedeni direktivi. Na osnovi te ocene določijo, ali proizvod izpolnjuje pogoje iz člena 4(1)(b), (c), (d) in (e) Direktive 91/414/EGS. Kjer je potrebno in najkasneje do 31. julija 2008, spremenijo ali prekličejo registracijo.

Člen 4

Ta direktiva začne veljati 1. avgusta 2004.

Člen 5

Ta direktiva je naslovljena na države članice.

V Bruslju, 5. septembra 2003

Za Komisijo

David Byrne

Član Komisije

[1] UL L 230, 19.8.1991, str. 1.

[2] UL L 205, 14.8.2003, str. 16.

[3] UL L 366, 15.12.1992, str. 10.

[4] UL L 259, 13.10.2000, str. 27.

[5] UL L 107, 28.4.1994, str. 8.

[6] UL L 225, 22.9.1995, str. 1.

--------------------------------------------------

PRILOGA

"Na koncu tabele v Prilogi I k Direktivi 91/414/EGS se dodajo naslednji vnosi:

Št. | Splošno ime, identifikacijske številke | Ime po IUPAC | Tehnična čistost | Datum uveljavitve | Datum izteka uvrstitve | Posebne določbe |

72 | Molinat CAS št.: 2212-67-1 CIPAC št. 235 | S–etil azepan–1– carbotioat; S–etil perhidroaz–pin–1–carbotioat; S–etil perhidroaz–pin–1–tiokarboksilat | 950 g/kg | 1. avgust 2004 | 31. julij 2014 | Registrira se lahko samo kot herbicid. Za izvajanje enotnih načel iz Priloge VI, se upoštevajo zaključki poročila o pregledu za molinat in zlasti Dodatkov I in II k poročilu, kot so bili dokončno sprejeti v Stalnem odboru za prehransko verigo in zdravstveno varstvo živali 4. julija 2003. Pri tej celoviti oceni: naj države članice posvetijo posebno pozornost možnosti kontaminacije podtalnice, če se aktivna snov uporablja v regijah, kjer so občutljiva tla in/ali podnebni pogoji. Kjer je primerno, naj pogoji za registracijo zajemajo ukrepe za zmanjšanje tveganja,države članice naj posvetijo posebno pozornost možnosti prenosa aktivne snovi na kratke razdalje preko zraka. |

73 | Tiram CAS št.: 137-26-8 CIPAC št. 24 | tetrametiltiuram disulfid; bis (dimetiltiokarbamoil)–disulfid | 960 g/kg | 1. avgust 2004 | 31. julij 2014 | Registrira se lahko samo kot fungicid ali odvračalo. Za izvajanje enotnih načel iz Priloge VI, se upoštevajo zaključki poročila o pregledu za tiram in zlasti Dodatkov I in II k poročilu, kot so bili dokončno sprejeti v Stalnem odboru za prehransko verigo in zdravstveno varstvo živali 4. julija 2003. Pri tej celoviti oceni: naj države članice posebno pozornost posvetijo zaščiti vodnih organizmov. Kjer je primerno, predpišejo ukrepe za zmanjšanje tveganja,države članice naj posvetijo posebno pozornost zaščiti malih sesalcev in ptic, kadar se snov uporablja za tretiranje semen pri spomladanski rabi. Kjer je primerno, naj predpišejo ukrepe za zmanjšanje tveganja. |

74 | Ziram CAS št.: 137-30-4 CIPAC št. 31 | Cink bis (dimetil– ditiokarbamat) | 950 g/kg (specifikacija po FAO) Arzen: največ 250 mg/kg voda: največ 1,5 % | 1. avgust 2004 | 31. julij 2014 | Registrira se lahko samo kot fungicid ali odvračalo. Za izvajanje enotnih načel iz Priloge VI, se upoštevajo sklepi poročila o pregledu za ziram in zlasti Dodatkov I in II k poročilu, kot so bili dokončno sprejeti v Stalnem odboru za prehransko verigo in zdravstveno varstvo živali 4. julija 2003. Pri tej oceni: naj države članice posvetijo posebno pozornost zaščiti neciljnih členonožcev in vodnih organizmov. Kjer je primerno, predpišejo ukrepe za zmanjšanje tveganja,države članice naj upoštevajo akutno izpostavljenost potrošnikov s prehrano glede bodočih popravkov največjih dovoljenih količin ostankov. |

--------------------------------------------------